als_Latn dik_Latn sag_Latn
Gaspër Marku
Ashtu si të gjithë shkodranët, edhe ai e ka përjetuar jo pak emocionalisht humbjen e sekondave të fundit me Tiranën në “Loro Boriçi”. Përpos asaj që ka thënë menjëherë pas ndeshjes, italo-zvicerani që drejton Vllazninë prej korrikut të vitit të kaluar, dje, më i qetë, flet jo vetëm për ballafaqimin e fundit, por i bën edhe një “radiografi” situatës në kampin kuqeblu. “Nuk ia faturoj aspak fajin skuadrës. E vetmja dëshirë, që kam për këta djem, është që të rrinë të qetë dhe të mos stresoshen nga thashethemet lart e poshtë. Ky është mesazhi kryesor, që kam për të gjithë në favor të djemve të skuadrës time, të cilët luajnë për fanellën e Vllaznisë”, – shprehet Raineri. Sipas tij, futbollistët luajnë me shpirt për skuadrën e qytetit të tyre. “Në fund të fundit, ky ka qenë edhe objektivi i Vllaznisë, që të përbëhej nga futbollistë shkodranë dhe nuk mund të besoj që këta futbollistë shkodranë të mos luajnë me shpirt për skuadrën e tyre”, – shton trajneri. Duke iu referuar ndeshjes të së dielës përballë Tiranes, Raineri thekson: “Po ta fitonim këtë ndeshje, do të kisha qenë para kamerave, duke ja dedikuar atë fitore djemve të skuadrës time, por fatkeqësisht e humbëm dhe për këtë më dukej pa vend dhe mund të keqinterpretohej që ta bëja këtë gjë. Përfitoj nga rasti, që sot (dje), përmes jush, t’i bëj komplimentet e mija skuadrës.” Më tej, gjatë rrëfimit të tij, trajneri Raineri pohon se ka fatin, por edhe fatkeqësinë, që nuk di shqip. Ai pohon se, me sa ka parë në rubrikat sportive të kësaj fundjave, në të gjithë emisionet, por edhe në gazetat e shkruara, loja e skuadrës së tij është vlerësuar. “Them që kjo skuadër është kompakte. Nuk është e thënë se nuk je skuadër e mirë, nëse nuk i fiton të gjitha ndeshjet, sepse varet nga situatat dhe nga ekipet që ke përballë. Po kjo nuk do të thotë që skuadra nuk ka dhënë maksimumin, kur ka humbur, siç nuk do të thotë që ka bërë maksimumin e saj, kur ka fituar”, – vijon Raineri.
Për Armir Grimën
Gjatë prononcimit të tij, numri 1 i stolit kuqeblu, flet edhe për drejtorin sportiv të klubit, Armir Grimën, për të cilin është shprehur me superlativa në lidhje me bashkëpunimin që ka pasur: “Eshtë edhe drejtori sportiv Armir Grima, të cilin e shoh të mërzitur dhe pak të distancuar nga skuadra. Më vjen keq, sepse ai ka qenë dhe është një amortizator i joni shumë i mirë për të gjitha llojet e problemeve që ka pasur Vllaznia në periudha të ndryshme. Kjo gjë që na ka ndihmuar shumë”, – ka theksuar trajneri i skuadrës shkodrane.
Për tifozët shkodranë
I pyetur për tifozët kuqeblu, me të cilët duket se ka një ftohje në raport me skuadrën, Raineri përgjigjet: “Tifozët duhet të jenë krenarë për skuadrën. Normalisht, në këto ndeshje mund të ndjejnë keqardhje për ne, që nuk kemi marrë rezultate pozitive, por duhet të kuptojnë se këto ndeshje e kemi pasur me ekipet elite të kampionatit shqiptar, edhe pse ne kemi dhënë maksimumin tonë. Shpresoj që kjo situatë të mos jetë një thashethemnajë e përhershme, ku flitet negativisht nëpër kafene apo në vende të tjera, por të jenë pozitivë, sepse është shumë thjesht të flasësh gjithmonë negativisht dhe të kritikosh. Vllaznia është një skuadër, që jep gjithçka për fanellën, jep gjithçka për tifozët, për trajnerin dhe komplet stafin, kështu që duhet të lihen të qetë për të punuar. Jemi rritur teknikisht dhe faktikisht, por ndoshta nuk kemi arritur të rritemi në pjesën e personalitetit dhe kështu ndonjë fjalë më shumë krijon shqetësim te grupi”.
“Largimi? Jam gati, nëse e meritoj”
Humbjet e njëpasnjëshme natyrisht që sjellin mërzitje dhe pakënaqësi te publiku. Një pjesë ka pasur edhe reagime ndaj stafit teknik në lidhje me rezultatet negative. Dhe kjo gjë nuk ka kaluar pa u vënë re nga trajneri Raineri, i cili në lidhje me këtë çështje sqaron: “Është bërë i bezdisshëm fakti që ka shumë njerëz, madje edhe të dielën në tribunë kishte, që më thoshin të bëj gati valixhet. Për mua nuk është problem, nëse duhet të largohem dhe këtë gjë ende nuk e kanë kuptuar njerëzit, aq më tepër që nuk është çështje financiare. Jo se unë jam i pasur apo ndonjë njeri i madh, por jam njeri i fjalës dhe i vetem një fjale. Në momentin që mua të më thonë që gjithçka ka përfunduar, do të largohem. Nuk dorëhiqem, sepse për mua të dorëhiqem është të sillem si lepur përballë një problemi. Pozicioni im është gjithnjë i njëjtë dhe kush nuk më do mund të ma thotë dhe nuk duhet të preoukupohet për rrogën që do të më japin, pasi duhet të më paguajnë deri në momentin që punoj, ndërsa për pjesën tjetër jo. Nuk jam tip, që shkoj e bëj denoncime në FIFA apo në federatë e UEFA për pagat e pathëna. Nuk dua që njerëzit gjithmonë të thonë të njëjtat gjëra dhe të mos vlerësojnë atë çfarë unë u jap lojtarëve të mi, sepse punoj seriozisht, punoj 19 orë në ditë për këtë skuadër dhe e bëj me krenari dhe zemër.” Më tej, duke argumentuar në një farë mënyrë humbjet e pësuara, ai thekson se Vllaznia ka luajtur ndeshje me ekipe elitare: ”Kemi luajtur për 90 minuta me skuadra, që asnjëherë nuk kanë sulmuar, por kanë qëndruar prapa, sepse kishin frikë të na sulmonin. Nëse do të isha trajner i këtyre skuadrave me pretendime, si Skënderbeu, Kukësi apo Tirana, nuk do të rrija si ata në mbrojtje 90 minuta, duke pritur që ne të bëjmë një gabim, përkundrazi, ne jemi ata që guxojmë, sepse vërtet nuk kemi pretendime për të fituar kampionatin, por nuk jemi as nga ato skuadra, që duam të rrimë në vendet e fundit. Kur futemi në fushë, futemi me një prezencë të frikshme për kundërshtarin, sepse ne dimë të sulmojmë. Pastaj, të mos harrojmë se kjo është e njëjta skuadër, që ka qenë vjet duke rënë nga kategoria, përjashtuar këtu vetëm Sozen dhe Likën. Selimaj nuk aktivizohej kurrë, Sykajn një herë e vendosnin në mesfushë dhe një herë e spostonin. Pastaj, kush ishte titullar fiks? Tafili, Shtubina apo Hajdari, që njëherë i fusnin dhe pastaj i nxirrnin, për të mos folur këtu për të rinjtë, të cilët sot janë një pjesë e rëndësishme e skuadrës, siç është Krymi apo medhe shumë të tjerë”, – shprehet trajneri Raineri.
Akuzat për trukime
Siç e ka deklaruar edhe gjatë ditëve të mëparshme, për akuzat në drejtim të skuadrës për trukim të mundshëm të ndeshjeve, trajneri Raineri mban të njëjtin qëndrim: “Sa u takon deklaratave të fundit për trukime ndeshjesh, këto akuza dëmtojnë aspektin teknik të sportit. Nëse mediet duan t’i zmadhojnë gjërat për të shitur gazeta, është problem tjetër. A keni fakte, që persona të ndryshëm e kanë bërë një gjë të tillë? Jo, nuk keni, atëherë pse duhet të flisni për gjëra, që nuk janë të sigurta, nëse janë të vërteta apo jo? Ne, që në fillim e kemi ditur objektivin tonë, që është mbijetesa. Ju mund të më gjykoni në Kupë, edhe pse shpresoj për një kthese të Vllaznisë, sepse nuk i dihet, në futboll gjithçka ndodh. Nëse qytetarët shkodranë duan largimin tim, le të bëjnë një peticion, por duhet të dinë të vlerësojnë dhe jo gjithmonë të gjykojnë. Nuk kam frikë të përballem me popullin shkodran, sepse jam i sigurt në punën time, të stafit tim dhe lojtarëve të mi. Kjo çfarë jam duke thënë sot është vetëm një faqe e librit, por dalëngadalë do të vijë koha të them shumë gjëra, sepse unë kam shumë për të folur për Vllazninë. Njerëzit duhet t’i dinë të gjitha të vërtetat mbi Vllazninë dhe do të vijë koha, kur unë do të flas. Nëse këto fjalë që them shkojnë direkt tek ata që duhet të shkojnë, ata e kuptojnë si funksionojnë gjërat, sepse janë mesazhe të dëshifrueshme”, – përfundon tekniku i Vllaznisë, Baldo Raineri.
cjk_Latn als_Latn als_Latn als_Latn als_Latn als_Latn als_Latn als_Latn als_Latn als_Latn